
A hallyu globális terjesztése – az egzotikum, mint stratégiai eszköz

A dolgozat a dél-koreai popkultúra, azon belül is a koreai popzene, azaz a K-Pop magyarországi népszerűségének okait kutatja. A dolgozat feltételezése szerint a K-Pop által a rajongók felé közvetített üzenet a kulcsa a koreai popkultúra globális terjedésének. Az individuális európai kultúrától eltérő, az ázsiai kultúrára jellemző kollektív kulturális értékek képviselete a K-pop rajongók számára pótolja az online térben nehezen megélhető közösségi érzés hiányát. A dolgozat ismerteti a koreai popkultúra jellegzetességeit, kialakulásának és elterjedésének történelmi, politikai és gazdasági hátterét, ezek összefüggéseit. Bemutatásra kerül, hogy Dél-Korea populáris kultúrája soft power eszközként hogyan szolgálja az ország globális kulturális, diplomáciai és gazdasági céljait.
A dolgozat elméleti kereteit a kultúraközi kommunikáció (Hofstede), a használat- és élménykutatás (Katz) és a konvergencia kultúra fogalmai (Jenkins) adják. A kutatási módszer online kérdőíves vizsgálat volt, amelynek válaszadói az online K-Pop csoportokhoz tartozó rajongók voltak. A 700-as darabszámú online mintavételt online fókuszcsoportos vizsgálat egészíti ki, továbbá a téma hazai szakértőjével, Dr. Gajzágó Évával folytatott online beszélgetés. A kutatás során részletes bemutatásra kerül a hallyu közösségteremtő ereje és a magyarországi rajongók motivációi. A dolgozat a hallyu által közvetített üzenetet és annak hatását vizsgálja. A dolgozat fő megállapításai alapján a magyarországi rajongók körében a hallyu népszerűsége a közös kulturális értékeknek és az egzotikus jelleget képviselő kollektivizmusnak tudható be. A dél-koreai popkultúrát a kulturális konvergencia jellemzi: az új médián keresztül a rajongók által közvetített tartalmak biztosítják a K-Pop ismertségének növelését világszerte. A dolgozat egyik fontos kérdése, hogy a koreai kultúra által közvetített értékek milyen hatással vannak a globális kultúra főáramára. A kutatás konklúziója, hogy a kérdést a jövő fogja eldönteni, de jelenleg valószínűbb az a forgatókönyv, amelyben inkább a koreai popkultúra globalizálódása figyelhető meg.



